Γνωμοδότηση για την πρόταση κανονισμού (ΕΚ) του Συμβουλίου σχετικά με το Ευρωπαϊκό Σύστημα Εθνικών και Περιφερειακών Λογαριασμών στην Ευρωπαϊκή Κοινότητα

(95/C 133/02)

Στις 29 Μαρτίου 1995 και σύμφωνα με το άρθρο 198 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα οικονομικών, δημοσιονομικών και νομισματικών υποθέσεων, στο οποίο ανατέθηκε η επεξεργασία των σχετικών εργασιών, υιοθέτησε τη γνωμοδότησή του στις 7 Μαρτίου 1995 με βάση την εισηγητική έκθεση του κ. Bento Gonηalves.

Στη 324η σύνοδο ολομέλειας (συνεδρίαση της 29ης Μαρτίου 1995), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Γενικές παρατηρήσεις

1.1. Η πρόταση κανονισμού (EK) του Συμβουλίου σχετικά με το Ευρωπαϊκό Σύστημα Εθνικών και Περιφερειακών Λογαριασμών στην Ευρωπαϊκή Κοινότητα [έγγρ. COM(94) 593 τελικό - 94/0314CNS] έχει ως στόχο την καθιέρωση ενός πλαισίου αναφοράς για την κατάρτιση των εθνικών λογαριασμών. Το Ευρωπαϊκό Σύστημα Ολοκληρωμένων Λογαριασμών (ΕΣΟΛ) θα χρησιμοποιείται για την κατάρτιση συγκρίσιμων λογαριασμών και πινάκων για τις ανάγκες της Ευρωπαϊκής Ένωσης. Θα καταρτισθεί επίσης χρονοδιάγραμμα διαβίβασης στην Επιτροπή, σε καθορισμένες ημερομηνίες, των λογαριασμών και των πινάκων που καταρτίζονται σύμθωνα με το ΕΣΟΛ.

Ο κανονισμός και τα παραρτήματά του θα είναι δεσμευτικά για όλα τα κράτη μέλη της Ευρωπαϊκής Ένωσης.

1.2. Το ΕΣΟΛ καταρτίσθηκε κατά το πρότυπο του Συστήματος Εθνικών Λογαριασμών (ΣΕΛ), το οποίο εγκρίθηκε από τη Στατιστική Επιτροπή των Ηνωμένων Εθνών το Φεβρουάριο 1993, προκειμένου να βελτιωθεί η αξιοπιστία και η σύγκριση των δεδομένων όλων των χωρών σε παγκόσμια κλίμακα και να υιοθετηθούν στατιστικά συστήματα και πρότυπα συμβατά με εκείνα του ΟΟΣΑ.

1.3. Τα στοιχεία που αντλούνται με αυτόν τον τρόπο θα χρησιμοποιούνται για τον υπολογισμό του ΑΕΠ σε τιμές αγοράς, ώστε να υπολογίζεται επακριβώς ο τρίτος και ο τέταρτος ίδιος πόρος του κοινοτικού προϋπολογισμού.

1.4. Επίσης, στη λειτουργία των διαρθρωτικών ταμείων ορίζεται ότι οι περιοχές των στόχων 1 και 5β) των ταμείων αυτών ορίζονται κυρίως με τη σύγκριση του κατά κεφαλήν Ακαθάριστου Εγχώριου Προϊόντος (ΑΕΠ) με το μέσο όρο της Ευρωπαϊκής Ένωσης.

1.5. Η παρούσα πρόταση, με όλα της τα παραρτήματα, υπήρξε αντικείμενο πολυάριθμων προπαρασκευαστικών συνεδριάσεων σε κοινοτικό επίπεδο στις οποίες συμμετείχαν εκπρόσωποι των κρατών μελών και διεθνών οργανισμών.

1.6. Το προτεινόμενο σύστημα ισχύει μόνο για τους εθνικούς λογαριασμούς των κρατών μελών και τα εθνικά στατιστικά τους ιδρύματα, και δεν δημιουργεί καμία άμεση υποχρέωση στις επιχειρήσεις.

Θα μπορούσε τελικά να πραγματοποιηθεί συντονισμός των μεθόδων συλλογής στατιστικών δεδομένων στις επιχειρήσεις κάθε κράτους μέλους, μέσω της αναδιάρθρωσης των μορφών συλλογής δεδομένων που χρησιμοποιούνται σήμερα.

1.7. Την ευθύνη για το σχέδιο θα έχουν από κοινού η Ένωση και τα κράτη μέλη, ενώ στόχος θα είναι η εναρμόνιση των εννοιών και των ονοματολογιών για τη συλλογή των δεδομένων και η ανάλυση των πληροφοριών που χρειάζονται οι κυριότεροι χρήστες όσον αφορά:

- τα κοινοτικά όργανα,

- τις εθνικές, περιφερειακές και τοπικές αρχές,

- τους διεθνείς οργανισμούς,

- τους οικονομικούς φορείς και

- τους ερευνητικούς οργανισμούς.

1.7.1. Οι μέθοδοι που χρησιμοποιούνται για τη συλλογή δεδομένων και η συλλογή αυτή καθεαυτή αποτελούν ευθύνη των κρατών μελών.

1.7.2. Στόχος είναι η προσαρμογή των στατιστικών ορισμών καθώς και των κοινών ονοματολογίων και λογιστικών κανόνων, στις τεχνικές και κοινωνικο-οικονομικές εξελίξεις, πράγμα που αποτελεί τη βάση για την κατάρτιση του καταλόγου απαραίτητων δεδομένων.

Τα δεδομένα αυτά έχουν ήδη συγκεντρωθεί από τα κράτη μέλη. Προέχει τώρα η τυποποίηση της συλλογής και παρουσίασής τους ούτως ώστε η ενοποίηση των δεδομένων να αποδώσει ταυτόσημες και συγκρίσιμες έννοιες σε όλα τα κράτη μέλη της ΕΕ.

1.8. Η πρόταση κανονισμού θα επιτρέψει να καθορισθεί το πλαίσιο αναφοράς (έννοιες, ονοματολογία και κατάλογος των απαραίτητων στοιχείων), εναποθέτοντας στα κράτη μέλη τις λεπτομερείς ρυθμίσεις όσον αφορά την οργάνωση και την κατάρτιση των λογαριασμών.

1.9. Τα κράτη μέλη πρέπει να ευθυγραμμίσουν τα στατιστικά συστήματά τους με τα πρότυπα του κανονισμού. Θα υποχρεωθούν να παρέχουν μόνον τις πληροφορίες που είναι απαραίτητες για τις ανάγκες της Ευρωπαϊκής Ένωσης.

2. Ειδικές παρατηρήσεις

2.1. H OKE σημειώνει ότι τα κράτη μέλη δεν υποχρεούνται να συμμορφώνονται προς το ΕΣΟΛ-95 όταν καταρτίζουν λογαριασμούς για τις δικές τους ανάγκες.

2.2. Το Παράρτημα Α της πρότασης κανονισμού ασχολείται με την μεθοδολογία η οποία καλύπτει τα πρότυπα, τους ορισμούς, την ονοματολογία και τους κοινούς λογιστικούς κανόνες, που συγκροτούν το Ευρωπαϊκό Σύστημα Λογαριασμών-95 (ΕΣΟΛ-95).

2.3. Στο Παράρτημα Β παρατίθεται ο κατάλογος με τους πίνακες που τα εθνικά στατιστικά ιδρύματα κάθε κράτους μέλους οφείλουν να υποβάλουν στην Επιτροπή μαζί με το αντίστοιχο χρονοδιάγραμμα.

2.4. H OKE τονίζει τη σημασία της σύστασης της Επιτροπής Στατιστικού Προγράμματος, όπως προβλέπει το άρθρο 4 της πρότασης.

2.5. H OKE εμμένει στην άποψη ότι οι προθεσμίες για την «πρώτη διαβίβαση» (άρθρο 7) πρέπει να είναι οι ίδιες για όλα τα κράτη μέλη. Ενδεχόμενες εξαιρέσεις επιβάλλεται να περιορισθούν στο ελάχιστο και, ακόμη καλύτερα, να αποφευχθούν ώστε η συλλογή στατιστικών δεδομένων στην Κοινότητα να γίνεται το ταχύτερο δυνατό σύμφωνα με συγκρίσιμες ιδέες και προγράμματα διαβίβασης.

3. Η Οικονομική και Κοινωνική Επιτροπή επικροτεί την πρόταση κανονισμού και τα παραρτήματά της.

Βρυξέλλες, 29 Μαρτίου 1995.

Ο Πρόεδρος

της Οικονομικής και Κοινωνικής Επιτροπής

Carlos FERRER